ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0880/98

υποβολή: Nikitas Kaklamanis (UPE) προς την Επιτροπή

(26 Μαρτίου 1998)

Θέμα: Προβλήματα στην ελεύθερη διακίνηση για την απόκτηση ειδικότητας ιατρικής στην Ε.Ε.

Η Οδηγία 93/16 (1) έχει δημιουργήσει προβλήματα αναφορικά με την απόκτηση ειδικότητας ιατρικής στα κράτη μέλη της Ε.Ε. Πιο συγκεκριμένα, ενώ πριν από την έναρξη ισχύος της Οδηγίας αυτής (Απρίλιος 1993) ήταν δυνατό να αναγνωρισθεί στην Ελλάδα το πτυχίο που αποκτούσε κάποιος π.χ. στην Αυστρία, και ακολούθως να λάβει την άδεια ασκήσεως επαγγέλματος για να κάνει την ειδικότητα στην Ελλάδα, με την Οδηγία αυτή η ρύθμιση αυτή ανατρέπεται. Ενώ, δηλαδή, η ισοτιμία πτυχίου αναγνωρίζεται, δεν παρέχεται η άδεια ασκήσεως επαγγέλματος, η οποία θα πρέπει να αποκτηθεί στη χώρα όπου έγιναν οι σπουδές, ενώ οι συνθήκες ποικίλλουν ανάλογα με τις διατάξεις της εθνικής νομοθεσίας της κάθε χώρας. Η όλη ρύθμιση δημιουργεί ανυπέρβλητα προβλήματα σε εκείνους που έχουν σπουδάσει σε μία χώρα της Ε.Ε. και θέλουν να κάνουν ειδικότητα σε μία άλλη χώρα της.

Θα παρακαλούσα να πληροφορηθώ από την Ευρωπαϊκή Επιτροπή:

1. για τους εγγεγραμμένους στα Πανεπιστήμια της Ε.Ε. πριν από την θέσπιση της Οδηγίας 93/16, θα μπορούσε να ισχύσει μεταβατικά το προ της Οδηγίας καθεστώς;

2. εφόσον τα αποκτώμενα στην Ε.Ε. πτυχία είναι ισότιμα, θα μπορούσε να καθιερωθεί ρύθμιση η οποία να επιτρέπει την απόκτηση της άδειας ασκήσεως επαγγέλματος από τη χώρα όπου ο ιατρός σκοπεύει να εργασθεί, και όχι υποχρεωτικά από τη χώρα στην οποία έλαβε το πτυχίο του;

3. εφόσον τα πτυχία είναι ισότιμα, μπορεί να υπάρξει η δυνατότητα να κάνει κάποιος την ειδικότητά του σε άλλη χώρα της Ε.Ε. από αυτή που έλαβε το πτυχίο του, αφού είναι γνωστό ότι η ειδικότητα αποτελεί τμήμα της εκπαίδευσης του ιατρού;

Απάντηση του κ.Monti εξ ονόματος της Επιτροπής

(5 Ιουνίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,

(1) ΕΕ L 165 της 7.7.1993, σελ. 1
ΓΡΑΠΤΗ ΕΡΩΤΗΣΗ E-3666/98

υποβολή: Aline Pailler (GUE/NGL) προς την Επιτροπή

(7 Δεκεμβρίου 1998)

Θέμα: Καταδίωξη στην εργασία

Πρόσφατες μελέτες αναφέρονται στην ψυχολογική παρενόχληση, αγγλιστί "mobbing", που υφίστανται στην εργασία τους, στις επιχειρήσεις και στη δημόσια διοίκηση, πολλοί εργαζόμενοι. Πρόσφατο βιβλίο της Marie-France Hirigoyen με τίτλο "Η ψυχολογική παρενόχληση, βιαιότητα και διαστροφή στην καθημερινή ζωή" περιγράφει το "mobbing" ή ψυχοτρομοκρατία στον χώρο εργασίας ως "τακτική ύπουλης καταστροφής ενός ατόμου δια εμμέσων τρόπων που συνίστανται σε επανειλημμένα, διαρκή και επί μακρόν χρονικό διάστημα πληγμάτων κατά της αξιοπρέπειάς του". Οι συνέπειες για τα θύματα είναι συχνά πολύ σοβαρές.

Σε ορισμένα κράτη μέλη όπως η Γερμανία, η Ιταλία και η Σουηδία υπάρχουν εθνικές νομοθεσίες σχετικά με αυτή την ψυχολογική παρενόχληση στην εργασία. Διαθέτει η Επιτροπή πληροφορίες σχετικά με τον αριθμό των ατόμων που είναι θύματα της ψυχολογικής καταδίωξης και είναι διατεθειμένη να προτείνει μια οδηγία που θα επιτρέψει να καταπολεμηθεί καλύτερα η ψυχολογική παρενόχληση στον χώρο εργασίας;

Η απάντηση του κ. Flynn εξ ονόματος της Επιτροπής

(24 Φεβρουαρίου 1999)

Η Ευρωπαϊκή Επιτροπή γνωρίζει το πρόβλημα της παρενόχλησης στο χώρο εργασίας στην Ευρώπη. Τέτοιες ενέργειες ή συμπεριφορά μπορεί να παραβιάσουν την ακεραιότητα του εργαζομένου και να παρέμβουν δυσμενώς στο εργασιακό περιβάλλον.

Προς το παρόν δεν διαθέτουμε ευρωπαϊκά στοιχεία για παρενοχλήσεις στο χώρο εργασίας. Η ευρωπαϊκή έρευνα σχετικά με τις συνθήκες εργασίας, που διεξήγαγε το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας παρέχει κάποια στοιχεία για σχετικά θέματα. Αναφέρει π.χ. ότι το 2 % των εργαζομένων στην Ευρωπαϊκή Κοινότητα δήλωσε ότι στο διάστημα των τελευταίων 12 μηνών δέχθηκε ανεπιθύμητες σεξουαλικές φιλοφρονήσεις στο χώρο εργασίας.

Η Ευρωπαϊκή Επιτροπή ερευνά το θέμα της παρενόχλησης στο πλαίσιο της προπαρασκευαστικής εργασίας για την εφαρμογή του νέου άρθρου 13, όταν τεθεί σε ισχύ η συνθήκη του Άμστερνταμ.
ΓΡΑΠΤΗ ΕΡΩΤΗΣΗ E-3370/98

υποβολή: Graham Watson (ELDR) προς την Επιτροπή

(16 Νοεμβρίου 1998)

Θέμα: Οι Καρένοι της Βιρμανίας

Έχει μελετήσει η Επιτροπή την πρόσφατη έκθεση της ΔΟΕ για τη Βιρμανία; Σε ποιές ενέργειες προτίθεται να προβεί;

Απάντηση του κυρίουMarín εξ ονόματος της Επιτροπής

(4 Δεκεμβρίου 1998)

Έχει καταστεί σαφές από πρόσφατες εκθέσεις των αρχηγών των αποστολών στη Rangoon και από άλλες πηγές όπως οι εκθέσεις της διεθνούς οργάνωσης εργασίας ότι η κατάσταση στη Βιρμανία χειροτερεύει. Υπάρχουν σαφείς ενδείξεις ευρείας έκτασης καταναγκαστικής εργασίας και εντατικοποιημένης ταλαιπωρείας της εκλεγμένης αντιπολίτευσης και του αρχηγού του εθνικού Συνασπισμού για τη Δημοκρατία (NLD) Aung Sang Suu Kyi. Κακή μεταχείριση των πολιτών, παράνομες εκτελέσεις και μαζικά προγράμματα καταναγκαστικής εκτόπισης αποτελούν την ημερήσια διάταξη του εθνικού συμβουλίου για την ειρήνη και την ανάπτυξη(SPDC).

Το Συμβούλιο Γενικών Υποθέσεων, που έλαβε χώρα στο Λουξεμβούργο στις 26 Οκτωβρίου 1998, για μια ακόμη φορά εξέτασε την εσωτερική κατάσταση στη Βιρμανία που συνεχώς χειροτερεύει και εξέφρασε τη βαθειά του ανησυχία για την έλλειψη θετικής ανταπόκρισης από την πλευρά των αρχών της Βιρμανίας στις επαναλαμβανόμενες κλήσεις για βήματα στην κατεύθυνση προς την προώθηση της δημοκρατίας και των ανθρωπίνων δικαιωμάτων και την εθνική αποκατάσταση.

Κατά συνέπεια, το Συμβούλιο εδραίωσε την κοινή θέση της Ένωσης(1), που επρόκειτο να λήξει στις 28 Οκτωβρίου 1998 και επεξέτεινε την ισχύ της για έξι μήνες ως τις 28 Απριλίου 1999. Η νέα κοινή θέση(2) περιλαμβάνει τη διεύρυνση της απαγόρευσης θεώρησης περιλαμβάνοντας ρητά τις θεωρήσεις διαμετακόμισης υπό την τρέχουσα απαγόρευση και την επέκτασή της ώστε να καλύπτει τις αρχές της Βιρμανίας στον τουριστικό τομέα, ενώ θα εξασφαλίζει αυστηρά ότι η απαγόρευση εφαρμόζεται σε όλα τα μεμονωμένα άτομα-μέλη του Εθνικού Συμβουλίου για την ειρήνη και την ανάπτυξη και των στρατιωτικών, μαζί με τις οικογενειές τους. Επί πλέον, απηχεί την άποψη, που εξέφρασε ο Daw Aung Suu Kyi, ότι, στην παρούσα κατάσταση, δεν είναι ορθό να επισκέπτονται τουρίστες τη Βιρμανία.

(1) EE L 287 της 8.11.1996.

(2) 98/303/ΚΕΠΠΑ.
ΓΡΑΠΤΗ ΕΡΩΤΗΣΗ E-3677/98

υποβολή: Gerhard Hager (NI) προς το Συμβούλιο

(4 Δεκεμβρίου 1998)

Θέμα: Δημοσιονομικά μέτρα στον τομέα του ασύλου και της μετανάστευσης

Σύμφωνα με πληροφορίες από τον Τύπο (Bulletin Europe αριθ. 7307, σελ. 8) προκύπτει, ότι μετά το Συμβούλιο Υπουργών Δικαιοσύνης και Εσωτερικών Υποθέσεων τον Σεπτέμβριο 1998, κατά τη συνάντηση με τις υποψήφιες χώρες, αυτές ενημερώθηκαν σχετικά με "τα μέτρα που έχουν ληφθεί από την ΕΕ στους τομείς ασύλου και μετανάστευσης και που αφορούν το προϋπολογισμό".

1. Θα μπορούσε να γίνει γνωστό το περιεχόμενο των εν λόγω πληροφοριών;

2. Θα μπορούσε το Συμβούλιο κατά την απάντησή του να αναφέρει, εάν και ποια από τα εν λόγω "μέτρα" έχουν συγκεκριμένες επιπτώσεις στην επικείμενη διεύρυνση και για ποια ποσά πρόκειται συγκεκριμένα;

Απάντηση

(29 Μαρτίου 1999)

Κατά τη συνεδρίαση των Υπουργών Δικαιοσύνης και Εσωτερικών Υποθέσεων της Ευρωπαϊκής Ένωσης και των υποψήφιων προς προσχώρηση χωρών, η οποία πραγματοποιήθηκε στις 24 Σεπτεμβρίου 1998, η Επιτροπή των Ευρωπαϊκών Κοινοτήτων επισκόπησε απλώς τις διάφορες πρωτοβουλίες χρηματοδοτικής στήριξης οι οποίες έχουν αναληφθεί στον τομέα του ασύλου και της μετανάστευσης, υπέρ της προσχώρησης, κυρίως στα πλαίσια του προγράμματος PHARE, το οποίο περιλαμβάνει επίσης ένα σκέλος ΔΕΥ. Για περισσότερες πληροφορίες, ο αξιότιμος κ. Βουλευτής πρέπει να απευθυνθεί στην Επιτροπή, η οποία διαχειρίζεται το εν λόγω πρόγραμμα.
ΓΡΑΠΤΗ ΕΡΩΤΗΣΗ E-3598/98

υποβολή: Nikitas Kaklamanis (UPE) προς την Επιτροπή

(3 Δεκεμβρίου 1998)

Θέμα: Κίνδυνοι για το περιβάλλον και την υγεία των κατοίκων της Σάμου

Το Κοκκάρι της Σάμου, στην Ελλάδα, είναι μία από τις πιο όμορφες περιοχές του νησιού, και αποτελεί πόλο έλξης για εκατοντάδες τουρίστες κάθε χρόνο.

Τα τελευταία χρόνια, η "Δημόσια Επιχείρηση Ηλεκτρισμού" (ΔΕΗ) - με πλήρη κάλυψη από την Ελληνική κυβέρνηση - προωθεί την εγκατάσταση μονάδων ηλεκτροπαραγωγής στην περιοχή αυτή, χωρίς να λαμβάνει υπόψη ούτε τις αντιδράσεις της τοπικής κοινωνίας και της τοπικής αυτοδιοίκησης, αλλά ούτε και τις καταγγελίες οικολόγων ότι η εγκατάσταση νέων μονάδων (που θα προστεθούν στις ήδη υπάρχουσες ρυπογόνες μονάδες που λειτουργούν πάνω από 20 χρόνια στην περιοχή) θα θέσει σε κίνδυνο την ίδια την ασφάλεια των κατοίκων, λόγω της συγκέντρωσης μεγάλων ποσοτήτων ευφλέκτων υλικών σε "απόσταση αναπνοής" από οικισμό.

Η ΕΕ χρηματοδοτεί κατά 60 % την όλη επένδυση (προϋπολογισμού 390 εκατ. Δρχ.) μέσω του Ευρωπαϊκού Ταμείου Περιφερειακής Ανάπτυξης.

Μπορεί να με πληροφορήσει η Ευρωπαϊκή Επιτροπή αν γνωρίζει το παραπάνω γεγονός, και πώς σκοπεύει να αντιδράσει ώστε να προστατευθεί αποτελεσματικά το φυσικό περιβάλλον της Σάμου, αλλά και η υγεία και η ασφάλεια των κατοίκων του νησιού.

Απάντηση της κας Bjerregaard εξ ονόματος της Επιτροπής

(25 Ιανουαρίου 1999)

Η Επιτροπή έλαβε γνώση του έργου επέκτασης του σταθμού ηλεκτροπαραγωγής της ΔΕΗ στην κοινότητα του Κοκκάρι στη Σάμο,μετά από την υποβολή καταγγελίας σχετικά με τις συνθήκες εκτέλεσης του συγκεκριμένου έργου καθώς και τις εν γένει συνθήκες λειτουργίας του εν λόγω σταθμού.

Απαντώντας σε σχετικό ερώτημα της Επιτροπής, οι ελληνικές αρχές κοινοποιήσαν τον Ιούνιο του 1998 την υπουργική απόφαση 61045 της 13ης Μαρτίου 1998 με την οποία εγκρίθηκε η μελέτη εκτίμησης των περιβαλλοντικών επιπτώσεων στο περιβάλλον που εκτελέσθηκε σύμφωνα με την οδηγία 85/337/ΕΟΚ για την εκτίμηση των επιπτώσεων στο περιβάλλον(1) ορισμένων δημόσιων και ιδιωτικών έργων. Σύμφωνα με τις πληροφορίες της Επιτροπής, η συγκεκριμένη υπόθεση παραπέμφθηκε στο Συμβούλιο του Κράτους στην Ελλάδα και η απόφαση του αναμένεται στις αρχές του 1999.

Παράλληλα πραγματοποιήθηκε άτυπη συνάντηση με τους διαμαρτυρόμενους στις Βρυξέλλες το Νοέμβριο του 1998. Κατά την εν λόγω συνάντηση οι παραπονούμενοι κατέθεσαν νέα έγγραφα σχετικά με τη ρύπανση που προκαλεί η λειτουργία του σταθμού αυτού. Η Επιτροπή εξετάζει τα ως άνω έγγραφα προκειμένου να μπορέσει να λάβει θέση όσον αφορά στη συνέχεια που θα πρέπει να δοθεί στη συγκεκριμένη υπόθεση.

Το έργο στο οποίο αναφέρεται το Αξιότιμο Μέλος του Κοινοβουλίου δεν συγχρηματοδοτείται από το Ευρωπαϊκό Ταμείο Περιφερειακής Ανάπτυξης.

(1) ΕΕ L 175 της 5.7.1985.
ΓΡΑΠΤΗ ΕΡΩΤΗΣΗ E-3234/98

υποβολή: David Martin (PSE) προς την Επιτροπή

(26 Οκτωβρίου 1998)

Θέμα: Ενιαία αγορά οπιούχων

Θα μπορούσε η Επιτροπή να περιγράψει το πώς αντιμετωπίζεται ανά την Κοινότητα η ελεύθερη κυκλοφορία των οπιούχων και να αναφέρει τί μέτρα προτίθεται να λάβει για τη δημιουργία μιας ενιαίας αγοράς οπιούχων;

Aπάντηση του κ. Monti εξ ονόματος της Επιτροπής

(15 Ιανουαρίου 1999)

Τα οπιούχα, παράγωγα του οπίου, ανήκουν στην κατηγορία των ναρκωτικών, των οποίων η παρασκευή, η εισαγωγή, η εξαγωγή και η χρήση διέπονται από τους όρους της Σύμβασης της Βιέννης του 1961, της οποίας συμβαλλόμενα μέρη είναι όλα τα κράτη μέλη αλλά όχι η Κοινότητα. Λόγω του κινδύνου που παρουσιάζουν για την υγεία του ανθρώπου και της ενδεχόμενης εμπορίας τους, τα οπιούχα υπόκεινται σε αυστηρή ρύθμιση την οποία ορίζει κάθε ένα από τα κράτη μέλη, τα οποία έχουν και την ευθύνη ελλείψει σχετικής κοινοτικής νομοθεσίας. Βάσει των διατάξεων του άρθρου 36 της συνθήκης ΕΚ, τα κράτη μέλη έχουν κάθε λόγο να λαμβάνουν μέτρα απαγόρευσης ή περιορισμού κατά την εισαγωγή των οπιούχων που προέρχονται από άλλα κράτη μέλη. Επί μία περίπου δεκαετία, η Επιτροπή επιχείρησε πολλές φορές, και μάλιστα πρόσφατα, να εξασφαλίσει από τα κράτη μέλη τον ορισμό μιας κοινής προσέγγισης, τόσο της ελεγχόμενης κυκλοφορίας των οπιούχων στο εσωτερικό της Κοινότητας όσο και του ελέγχου της εισαγωγής τους από τρίτες χώρες. Ωστόσο, ήταν αδύνατο να το επιτύχει λόγω του ότι τα περισσότερα κράτη μέλη επιθυμούν να διατηρήσουν τον πλήρη έλεγχο της κυκλοφορίας των οπιούχων εντός και εκτός των συνόρων τους. Συνεπώς, η Επιτροπή δεν είναι σε θέση να αναλάβει προς το παρόν κατάλληλες πρωτοβουλίες στον εν λόγω τομέα.
ΓΡΑΠΤΗ ΕΡΩΤΗΣΗ E-3919/98

υποβολή: Joaquín Sisó Cruellas (PPE) προς την Επιτροπή

(4 Ιανουαρίου 1999)

Θέμα: Νομοθετική ρύθμιση για την κατασκευή και εμπορία αντικειμένων με πολύτιμα μέταλλα

Η Ισπανική Ένωση Κοσμηματοπωλών, Αργυροχόων και Ωρολογοποιών κατέθεσε στις 31 Ιουλίου ε.έ. επίσημη διαμαρτυρία στην Ευρωπαϊκή Επιτροπή λόγω κωλυμμάτων που δημιουργούνται στην ελεύθερη κυκλοφορία των ισπανικών εμπορευμάτων του τομέα στο διακοινοτικό χώρο. Κατά τη γνώμη της εν λόγω Ενώσεως, οι διαφορές στις νομοθεσίες των κρατών μελών σχετικά με την κατασκευή και εμπορία αντικειμένων με πολύτιμα μέταλλα και η απουσία σχετικής κοινοτικής οδηγίας επιτρέπουν σε μερικά κράτη μέλη (συγκεκριμένα στην Πορτογαλία, το Ηνωμένο Βασίλειο, τη Γαλλία, την Ολλανδία και την Ιρλανδία) να παρακωλύουν και να παύουν την εμπορία των ισπανικών προϊόντων σ' αυτά παρόλον ότι οι έλεγχοι που έχουν διεξαχθεί είναι ταυτόσημοι ή ισότιμοι με εκείνους που πραγματοποιούνται στην Ισπανία. Έτσι απαιτείται το διπλότυπο ελέγχου, η εξακρίβωση των τιμών ή των τελών για τη σφράγιση του αυτού προϊόντος που πρέπει να γίνει όχι μόνο στο κράτος καταγωγής αλλά και στο κράτος παραλαβής, με αποτελέσμα οι εμπορικές συναλλαγές να καθυστερούν ακόμα και να ακυρώνονται.

Κατόπιν των ανωτέρω ερωτάται η Επιτροπή:

1. Μπορεί να ανακοινώσει εάν έχει προβεί σε κάποια έρευνα για να επιβεβαιωθούν ή να απορριφθούν οι εμπορικές καταγγελίες της Ισπανικής Eνώσεως Κοσμηματοπωλών, Αργυροχόων και Ωρολογοποιών σύμφωνα με τις οποίες ορισμένα κράτη μέλη παρεμποδίζουν την ελεύθερη κυκλοφορία των ισπανικών προϊόντων; Εάν η απάντηση στην ερώτηση είναι καταφατική, ποια είναι τα αποτελέσματα των ερευνών αυτών;

2. Έχει εξετάσει τη δυνατότητα να ρυθμίσει νομοθετικά την κατασκευή και εμπορία αντικειμένων που κατασκευάζονται με πολύτιμα μέταλλα;

Απάντηση του κ. Monti εξ ονόματος της Επιτροπής

(17 Φεβρουαρίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-3158/98 της κας Ferrer(1).

(1) ΕΕ C 207 της 21.7.1999, σελ. 33.
ΓΡΑΠΤΗ ΕΡΩΤΗΣΗ E-3413/98

υποβολή: Roberta Angelilli (NI) προς την Επιτροπή

(17 Νοεμβρίου 1998)

Θέμα: Κονσόρτσιουμ "Ποιότητα Tuscia"

Το επαρχιακό κονσόρτσιουμ "Ποιότητα Tuscia" συστάθηκε από πολυάριθμους δημόσιους οργανισμούς, πολιτιστικές ενώσεις, πιστωτικά ιδρύματα, επιχειρηματίες της επαρχίας του Viterbo με σκοπό την επιλογή, προώθηση και κυκλοφορία υψηλής ποιότητας προϊόντων διατροφής και χειροτεχνίας, τουριστικών υπηρεσιών και πολιτιστικών εκδηλώσεων στην περιοχή του Viterbo μέσω της ετικέττας "Ποιότητα Tuscia".

Δεδομένης της έκτασης και των ιδιαίτερων χαρακτηριστικών της περιοχής αυτής στα βόρεια της Ρώμης, η οποία σχεδόν ολόκληρη υπάγεται στο Στόχο 5β, και δεδομένου ότι στόχος του κονσόρτσιουμ είναι η προώθηση των πολιτικών που ασκούνται από την ΕΕ στον τομεά αυτό, θα μπορούσε η Επιτροπή να αναφέρει:

1. κατά πόσο είναι δυνατόν να δοθεί δημοσιότητα στην πρωτοβουλία αυτή σε κοινοτικό επίπεδο και να αναπτυχθούν δεσμοί με παρόμοιες πρωτοβουλίες όπως είναι το σχέδιο "Μαγειρική κληρονομιά";

2. κατά πόσο θα ήταν δυνατόν να καθοδηγήσει και στηρίξει η ίδια η Επιτροπή αυτή την αξιέπαινη πρωτοβουλία;

3. εάν προβλέπονται και άλλα πιο κατάλληλα κοινοτικά κανάλια και προγράμματα που να συμπληρώνουν τα εθνικά και περιφερειακά;

Απάντηση του κ. Fischler εξ ονόματος της Επιτροπής

(22 Δεκεμβρίου 1998)

Στο πλαίσιο του στόχου 5β και της κοινοτικής πρωτοβουλίας Leader II, το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - τμήμα Προσανατολισμού δύναται να συγχρηματοδοτήσει τις ενέργειες σχετικά με την προώθηση, την επισήμανση και τις επενδύσεις για τα γεωργικά και δασικά τοπικά ή περιφερειακά προϊόντα ποιότητας. Η εξέταση των έργων για τη χορήγηση της συγχρηματοδότησης ανήκει στην αποκλειστική αρμοδιότητα των εθνικών ή περιφερειακών αρχών. Το "Assessorato Economia e Finanza" της περιφέρειας Lazio επιφορτίζεται με τον συντονισμό της εφαρμογής των κοινοτικών διαρθρωτικών παρεμβάσεων στην περιφέρεια Lazio στο πλαίσιο του στόχου 5β και της κοινοτικής πρωτοβουλίας Leader II.

Στο πλαίσιο των δραστηριοτήτων του ευρωπαϊκού παρατηρητηρίου Leader θα μπορούσε να προωθηθεί η αναζήτηση εταίρων και η ανταλλαγή εμπειριών σχετικά με το θέμα του έργου.

Η Επιτροπή επιθυμεί να επισημάνει ότι τα γεωργικά προϊόντα και τα τρόφιμα που προβάλλουν μία ορισμένη ποιότητα που έχει σχέση με καθορισμένη γεωγραφική ονομασία και τα οποία αναγνωρίζονται μέσω σήμανσης της γεωγραφικής αυτής ονομασίας,πρέπει να αποτελέσουν αντικείμενο κοινοτικής καταχώρησης που προβλέπεται από τον κανονισμό (ΕΟΚ) 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων(1).

(1) ΕΕ L 208 της 24.7.1992.
ΓΡΑΠΤΗ ΕΡΩΤΗΣΗ E-3124/98

υποβολή: Cristiana Muscardini (NI) προς την Επιτροπή

(16 Οκτωβρίου 1998)

Θέμα: Tα ολιγοπώλια και η αγορά γάλακτος στην Ιταλία

Η αγορά γάλακτος στην Ιταλία φαίνεται να κυριαρχείται από ένα ολιγοπώλιο αποτελούμενο από δύο ή τρία μεγάλα ονόματα. Κατά τη διαδικασία ιδιωτικοποίησης των δημοτικών κέντρων παραγωγής γάλακτος, τα λίγα αυτά ονόματα κατόρθωσαν να προσφέρουν πολύ υψηλά ποσά τα οποία ήταν αδύνατο να ανταγωνισθούν οι διαγωνιζόμενες ενώσεις γεωργικών παραγωγών. Για ένα κέντρο παραγωγής της Βόρειας Ιταλίας πληρώθηκε ποσόν τρεις φορές μεγαλύτερο από την κατώτατη τιμή πωλήσεως.

Είναι προφανές ότι αυτοί που θα κληθούν να πληρώσουν τη νύφη θα είναι οι καταναλωτές οι οποίοι θα πληρώσουν πανάκριβα το λεγόμενο ποιοτικό γάλα παρόλο που η διαφορά στην τιμή δεν δικαιολογείται από τη διαφορά στην ποιότητα.

Η Επιτροπή:

1. Γνωρίζει την κατάσταση αυτή;

2. Μπορεί να εμβαθύνει στις δυναμικές της αγοράς αυτής και να ελέγξει τη δυνατότητα ουσιαστικού ανταγωνισμού;

3. Πώς μπορεί μιά ολιγοπωλιακή κατάσταση να κατοχυρώσει το συμφέρον των καταναλωτών όσον αφορά τη χρήση ενός πρωταρχικής σημασίας βασικού τροφίμου;

4. Μπορεί η Επιτροπή να βεβαιώσει εάν έχει διερευνήσει το θέμα της πώλησης του κέντρου παραγωγής γάλακτος της Ρώμης;

Απάντηση του κ. Van Miert εξ ονόματος της Επιτροπής

(20 Νοεμβρίου 1998)

1.-3. Η Επιτροπή ενημερώνει το αξιότιμο μέλος του Κοινοβουλίου ότι δεν διαθέτει στοιχεία σύμφωνα με τα οποία η συμπεριφορά ορισμένων επιχειρήσεων, οι οποίες δραστηριοποιούνται στην ιταλική αγορά γάλακτος, ενδέχεται να εμπίπτει στο πεδίο εφαρμογής του άρθρου 85 ή του άρθρου 86 της συνθήκης ΕΚ. Σχετικά με το θέμα αυτό, η Επιτροπή υπογραμμίζει ότι μια ολιγοπωλιακή κατάσταση δεν είναι, αυτή καθεαυτή, αντίθετη προς τα άρθρα 85 ή 86 της συνθήκης ΕΚ. Συνεπώς, μπορεί να παρέμβη σε μια ολιγοπωλιακή αγορά μόνο στην περίπτωση κατά την οποία διαθέτει στοιχεία που αποδεικνύουν ότι οι υπό εξέταση επιχειρήσεις έχουν υιοθετήσει συμπεριφορές αντίθετες προς τα άρθρα 85 και 86.

4. Η Επιτροπή ενημερώνει το αξιότιμο μέλος του Κοινοβουλίου ότι αποφάσισε στις 25 Μαρτίου 1998 να κινήσει τη διαδικασία που προβλέπεται στο άρθρο 93 παράγραφος 2 της συνθήκης ΕΚ κατά των ενισχύσεων που χορηγήθηκαν υπέρ της λειτουργίας και της ιδιωτικοποίησης της Centrale del Latte di Roma. Στο στάδιο αυτό, η Επιτροπή εξετάζει τις ληφθείσες παρατηρήσεις στο πλαίσιο της εν λόγω διαδικασίας. Αφού εξετάσει τις παρατηρήσεις αυτές και σύμφωνα με τη διαδικασία του άρθρου 93 παράγραφος 2 της συνθήκης, η Επιτροπή θα λάβει τελική απόφαση για τις εν λόγω ενισχύσεις.
ΓΡΑΠΤΗ ΕΡΩΤΗΣΗ E-3777/98

υποβολή: María Sornosa Martínez (PSE) προς την Επιτροπή

(11 Δεκεμβρίου 1998)

Θέμα: Αναγνώριση πανεπιστημιακών διπλωμάτων για την πρόσβαση στην Ευρωπαïκή Δημόσια Υπηρεσία

Η Ευρωπαϊκή Επιτροπή δεν κάνει δεκτά τα ισπανικά πανεπιστημιακά διπλώματα δευτέρου κύκλου (τριετής φοίτηση) στους διαγωνισμούς της για την πρόσληψη υπαλλήλων Α κατηγορίας, θεωρώντας τα, σύμφωνα με την κοινοτική νομοθεσία, ότι εμπίπτουν στην Β κατηγορία.

Αντιθέτως, τα πανεπιστημιακά διπλώματα τριετούς φοίτησης των υπολοίπων κρατών μελών γίνονται δεκτά στους διαγωνισμούς Α κατηγορίας.

1. Βάσει ποίων κριτηρίων προβαίνει η Επιτροπή στη διαφορετική αυτή αξιολόγηση των πανεπιστημιακών διπλωμάτων τριετούς φοιτήσεως των κρατών μελών;

2. Με ποία κριτήρια καθορίζει η Επιτροπή τις διάφορες κατηγορίες υπαλλήλων της Ευρωπαϊκής Δημόσιας Υπηρεσίας;

3. Τί διορθωτικά μέτρα σκέπτεται να λάβει η Επιτροπή για την άρση αυτής της ανισότητας;

Απάντηση του κ. Liikanen εξ ονόματος της Επιτροπής

(27 Ιανουαρίου 1999)

Η Επιτροπή θέλει πρώτα απ'όλα να κάνει ορισμένες διευκρινίσεις σχετικά με την ερώτηση του αξιότιμου μέλους του Κοινοβουλίου. Όσον αφορά την υποψηφιότητα στους διαγωνισμούς στην κατηγορία A/LA του ευρωπαϊκού δημόσιου τομέα η Επιτροπή κάνει δεκτά τα ισπανικά πανεπιστημιακά διπλώματα δεύτερου ή μεγάλου κύκλου σπουδών τετραετούς ή εξαετούς φοίτησης αλλά όχι τα διπλώματα του μικρού κύκλου σπουδών τριετούς φοίτησης ("Diplomatura, Ingenierνa Tιcnica o Arquitectura Tιcnica").

Αντίθετα με το επιχείρημα που προβάλλει στην ερώτησή του το αξιότιμο μέλος του Κοινοβουλίου, η Επιτροπή δεν δέχεται διπλώματα τριετούς φοίτησης από κανένα άλλο κράτος μέλος.

Σύμφωνα με το άρθρο 27 του Κανονισμού Υπηρεσιακής Κατάστασης, η πολιτική προσλήψεων της Επιτροπής πρέπει να εξασφαλίζει στο όργανο τη συνεργασία υπαλλήλων που κατέχουν τα πιο υψηλά προσόντα ικανότητας και επιλέγονται με την ευρύτερη δυνατή γεωγραφική βάση μεταξύ των υπηκόων των κρατών μελών των Ευρωπαϊκών Κοινοτήτων χωρίς κανένα κριτήριο διάκρισης - μεταξύ άλλων - λόγω ιθαγένειας.

Η Επιτροπή μεριμνά για την αυστηρή τήρηση αυτών των διατάξεων του Κανονισμού Υπηρεσιακής Κατάστασης. Για να αποφασίσει εάν ένα δίπλωμα δίνει στον κάτοχό του τη δυνατότητα να υποβάλει υποψηφιότητα στο δημόσιο τομέα, η Επιτροπή λαμβάνει κυρίως υπόψη τη νομοθεσία του κράτους μέλους στο οποίο σπούδασε ο εκάστοτε υποψήφιος.

Επίσης, η Επιτροπή παραπέμπει το αξιότιμο μέλος του Κοινοβουλίου στις απαντήσεις που έδωσε σε άλλες κοινοβουλευτικές ερωτήσεις σχετικά με το θέμα αυτό (κυρίως στις απαντήσεις στην ερώτηση E-3027/98 του κ. Arias Caρete(1) και στην ερώτηση E-4186/97 της κας Dόhrkop Dόhrkop(2)), στις οποίες εκθέτει σφαιρικά την άποψή της σχετικά με τα ισπανικά πανεπιστημιακά διπλώματα πρώτου και δεύτερου κύκλου σπουδών και για το κατά πόσο επιτρέπουν στους σχετικούς πτυχιούχους την πρόσβαση στην κατηγορία A/LA του κοινοτικού δημόσιου τομέα.

(1) ΕΕ C 142 της 21.5.1999, σελ. 73.

(2) ΕΕ C 304 της 2.10.1998.